b'\n_START_ARTICLE_\nChevrolet Corvair\n_START_SECTION_\nAjo-ominaisuudet\n_START_PARAGRAPH_\nCorvairin ajo-ominaisuudet olivat ep\xc3\xa4tavalliset amerikkalaiseksi autoksi. Takana olevasta moottorista johtuen auto oli yliohjaava eik\xc3\xa4 aliohjaava, johon amerikkalaiset autoilijat olivat tottuneet. Ongelmana oli my\xc3\xb6s heikko suuntavakavuus suurilla nopeuksilla sek\xc3\xa4 liian hidas ohjaus._NEWLINE_Mallivuodeksi 1965 esitellyn toisen sukupolven Corvairin kori muotoiltiin uudelleen, jolloin se sai runsaasti eurooppalaisia vaikutteita. Takapy\xc3\xb6rien kiinnityst\xc3\xa4 muutettiin auton voimakkaan yliohjautuvuuden lievent\xc3\xa4miseksi._NEWLINE_Kaarteissa Corvair kulkee vakaasti, mutta varsinkin tiukoissa mutkissa kuljettajan t\xc3\xa4ytyy ottaa huomioon hidas ohjaus._NEWLINE_Loppuaikoina auton turvallisuus sai kyseenalaista mainetta etumoottorisiin autoihin tottuneiden amerikkalaisten k\xc3\xa4siss\xc3\xa4. Takapainoisen auton k\xc3\xa4sittelyvaikeudet johtivat usein onnettomuuksiin. Kuluttajaoikeusaktivisti ja my\xc3\xb6hemmin my\xc3\xb6s presidenttiehdokas Ralph Nader, joka ajoi useiden auto-onnettomuuksissa kuolleiden ja loukkaantuneiden asioita, kirjoitti vuonna 1965 kirjan Unsafe at any speed (Vaarallinen kaikissa nopeuksissa), jossa h\xc3\xa4n tarkasteli yhdysvaltalaisten autojen turvallisuutta \xe2\x80\x93 pikemminkin turvattomuutta \xe2\x80\x93 ja laadun heikkouksia ja otti esimerkiksi Corvairin. Kirjan ilmestymisen j\xc3\xa4lkeen Corvairin myynti romahti. Corvairin teknisiksi ongelmiksi mainittiin etenkin liian kevyt takajousitus ja moottorin ylikuumeneminen. _NEWLINE_Osaltaan Ralph Naderin pamfletti johti Yhdysvalloissa autoja koskeneiden turvallisuusnormien kirist\xc3\xa4miseen. Turvav\xc3\xb6ist\xc3\xa4 ja muista autojen turvavarusteista annettiin viralliset m\xc3\xa4\xc3\xa4r\xc3\xa4ykset. T\xc3\xa4m\xc3\xa4 heijastui nopeasti laajemmallekin,  koska Yhdysvallat oli t\xc3\xa4rke\xc3\xa4 markkina-alue my\xc3\xb6s muun maailman, varsinkin Japanin autoteollisuudelle.\n_START_SECTION_\nMallit\n_START_PARAGRAPH_\nEnsimm\xc3\xa4isen sukupolven Corvaireja valmistettiin vuosina 1960-64 ja toisen sukupolven vuosina 1965-69. Auton valmistus lopetettiin vuonna 1969. _NEWLINE_Corvairia tuotettiin l\xc3\xa4hes kaikilla kuviteltavissa olevilla korimalleilla. Malleihin kuului neliovinen sedan, neliovinen farmari, coupe, cabriolet, pakettiauto ja avolava.\n_START_SECTION_\nTurboahdettu malli\n_START_PARAGRAPH_\nCorvairin malli Monza Spyder oli maailman ensimm\xc3\xa4isi\xc3\xa4 turboahdettuja autoja, jota valmistettiin vuosina 1962-1966. Se kiihtyi 0-100 km/t vain 9,0 sekunnissa tehtaan ilmoituksen mukaan ja huippunopeus oli 190 km/t. Turbomallin moottori oli 2683 cm\xc2\xb3 bokserikuutosmoottori (164 cid)._NEWLINE_Turbomallin ajettavuutta on parannettu j\xc3\xa4ykemm\xc3\xa4ll\xc3\xa4 jousituksella. Ongelmana on kuitenkin tunnoton ja liian hidas ohjaus, yli viisi kierrosta. Kaarreajo-ominaisuudet ovat Corvairissa melko vakaat, kunhan kuljettaja ottaa  huomioon hitaan ohjauksen. Takana ovat kaksoisnivelletyt vetoakselit sek\xc3\xa4 p\xc3\xa4\xc3\xa4llekk\xc3\xa4iset tukivarret.\n_START_SECTION_\nSuomessa\n_START_PARAGRAPH_\nChevrolet Corvair esiteltiin Helsingin messuhallissa vuonna 1960 j\xc3\xa4rjestetyss\xc3\xa4 auton\xc3\xa4yttelyss\xc3\xa4, mutta siit\xc3\xa4 oli ehditty kirjoittaa suomalaisessa lehdist\xc3\xb6ss\xc3\xa4 vilkkaasti jo etuk\xc3\xa4teen. Vuonna 1965 Corvair maksoi Suomessa 19\xc2\xa0000 markkaa (vuoden 2005 rahassa 28\xc2\xa0600 euroa) ja oli tuolloin myydyist\xc3\xa4 Chevrolet-henkil\xc3\xb6autoista hinnaltaan edullisin. Muita saman hintaluokan autoja olivat Citroen DS 19, Ford Fairlane, Mercedes-Benz 220 ja Rover 2000. Corvair her\xc3\xa4tti kiinnostusta autoalan asiantuntijoissa, koska se poikkesi monessa suhteessa Chevroletin totutuista piirteist\xc3\xa4. K\xc3\xa4yt\xc3\xa4nn\xc3\xb6ss\xc3\xa4 Corvair kuitenkin j\xc3\xa4i Suomessa niin harvinaiseksi autoksi, ett\xc3\xa4 l\xc3\xa4hesk\xc3\xa4\xc3\xa4n kaikki maanteill\xc3\xa4 liikkuneet eiv\xc3\xa4t sit\xc3\xa4 koskaan n\xc3\xa4hneet. Vuoden 1999 lopussa Suomen ajoneuvorekisteriss\xc3\xa4 oli kuusi Corvairia.'